RSP ถือยาวรับปันผล
มีการวิเคราะห์กันว่า ผลการดำเนินงานของ RSP จะฟื้นตัวได้อย่างต่อเนื่องจากปีก่อนหน้า หลังมีการปรับเปลี่ยนกลยุทธ์การทำธุรกิจ
มีการวิเคราะห์กันว่า ผลการดำเนินงานของ RSP จะฟื้นตัวได้อย่างต่อเนื่องจากปีก่อนหน้า หลังมีการปรับเปลี่ยนกลยุทธ์การทำธุรกิจ
6 ธ.ค. 2562

คุณค่าบริษัท
มีการวิเคราะห์กันว่า ผลการดำเนินงานของ บริษัท ริช สปอร์ต จำกัด (มหาชน) หรือ RSP จะฟื้นตัวได้อย่างต่อเนื่องจากปีก่อนหน้า หลังมีการปรับเปลี่ยนกลยุทธ์การทำธุรกิจ  โดยมีการปิดโรงงานผลิตรองเท้าบริษัทในช่วงไตรมาส 4 ปี 2561 ที่ผ่านมาเปลี่ยนไปสั่งซื้อสินค้าโดยตรงจากผู้ที่ผ่านการรับรองจากเจ้าของตราสินค้า ผลดังกล่าวทำให้ไม่ต้องสต๊อกวัตถุดิบเพื่อการผลิตจำนวนมาก สามารถปรับเปลี่ยนสินค้าให้ตามเทรนด์ได้ง่ายขึ้น
นอกจากนี้บริษัทยังได้ Partner กลุ่มใหม่ทำให้สินค้าของบริษัทมีความหลากหลายมากขึ้นในช่วงต้นปี 2562 ได้แก่ แบรนด์ BARREL (เครื่องแต่งกายกีฬาจากประเทศเกาหลีใต้) ได้สิทธิจัดจำหน่ายแต่เพียงผู้เดียวในไทย กัมพูชา 5 ปี และแบรนด์ ECCO (รองเท้า และเครื่องหนังจากประเทศเดนมาร์ก) ได้สิทธิจัดจำหน่ายแต่เพียงผู้เดียวในกัมพูชา 3 ปี
โดยส่งผลให้แบรนด์สินค้าของ RSP เพิ่มขึ้นเป็น 4 แบรนด์ จากเดิมที่มีเพียง 2 แบรนด์ (Converse และ Pony)
ทั้งนี้บริษัทยังมีแผนในการหา Partner ใหม่เพื่อเพิ่มสินค้าให้มีความหลากหลายมากขึ้น เจาะกลุ่มลูกค้าที่มีศักยภาพ             อย่างไรก็ตามจากสภาพเศรษฐกิจที่ชะลอตัวรวมทั้งการทำการตลาดเพื่อให้แบรนด์ใหม่เป็นที่รู้จักจำเป็นต้องใช้เวลาและมีค่าใช้จ่าย ทำให้คาดว่ายอดขายและกำไรจะเติบโตได้ช้าในช่วงปี 2562-2563 โดยคาดยอดขายในปี 2562-2563 มีการเพิ่มขึ้น 2.5% และเพิ่มขึ้น 7.8% ตามลำดับ
ขณะที่กำไรปกติในปี 2562 เติบโตเพิ่มขึ้น 12.5% และในปี 2563 เติบโตเพิ่มขึ้น 7.7% ตามลำดับ
ส่วนผลการดำเนินงานไตรมาส 3 สิ้นสุดวันที่ 30 กันยายน 2562 บริษัทมีรายได้รวมขยับขึ้นมาอยู่ที่ 309.61 ล้านบาท จากงวดเดียวกันของปีก่อน 302.22 ล้านบาท โดยมีรายได้อื่นเพิ่มขึ้น เนื่องจากดอกเบี้ยรับจากสถาบันการเงิน และกำไรจากเงินลงทุนชั่วคราว ส่งผลให้บริษัทมีกำไรขยับขึ้นมาอยู่ที่ 33.01 ล้านบาท หรือ 0.04 บาทต่อหุ้น จากงวดเดียวกันของปีก่อน 25.71 ล้านบาท หรือ 0.03 บาทต่อหุ้น
ด้านผลการดำเนินงานงวด 9 เดือนแรก สิ้นสุดวันที่ 30 กันยายน 2562 บริษัทมีรายได้รวมขยับขึ้นมาอยู่ที่ 981.15 ล้านบาท จากงวดเดียวกันของปีก่อน 938.26 ล้านบาท ส่งผลให้บริษัทมีกำไรขยับขึ้นมาอยู่ที่ 133.15 ล้านบาท หรือ 0.17 บาทต่อหุ้น จากงวดเดียวกันของปีก่อน 113.67 ล้านบาท หรือ 0.15 บาทต่อหุ้น สะท้อนการฟื้นตัวได้อย่างชัดเจน
อีกทั้งสิ่งที่น่าสนใจบริษัทมีสัดส่วนเงินปันผลจ่ายต่อกำไรสุทธิที่สูงมาก (Div. Payout 84%-98%) ในช่วงการดำเนินงานปี 2559-2561 ขณะที่ปี 2562 แม้จะงดจ่ายปันผลระหว่างกาลแต่บริษัทมีการซื้อหุ้นคืนเป็นเงิน 121.5 ล้านบาท ที่ราคา 4.50 บาทเทียบเท่า Div. Payout ของกำไร 9 เดือนแรกปี 2562 ที่ 91%
ผลดังกล่าวทำให้นักวิเคราะห์ บล.จีเอ็มโอ-แซด คอม คาดเงินปันผลจากการดำเนินงานปี 2563 ที่ 0.28 บาท คิดเป็น Div. Yield 9.3% พร้อมกับ แนะนำ “ซื้อ” ราคาเป้าหมาย 3.66 บาท/หุ้น
…
ผู้ถือหุ้นรายใหญ่
รายชื่อกรรมการ